A BIZOTTSÁG HATÁROZATA
2008. március 27.
az Olaszországban a sertések hólyagos betegsége elleni állat-egészségügyi intézkedésekről szóló 2005/779/EK határozat módosításáról
(az értesítés a C(2008) 1092. számú dokumentummal történt)
(EGT-vonatkozású szöveg)
(2008/297/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
Az Olaszországban a sertések hólyagos betegsége elleni állat-egészségügyi intézkedésekről szóló, 2005. november 8-i 2005/779/EK bizottsági határozatot (2) a betegség olaszországi megjelenése következtében fogadták el. A határozat a sertések hólyagos betegségével kapcsolatos állat-egészségügyi szabályokat állapít meg az említett tagállam sertések hólyagos betegségétől mentes minősítéssel rendelkező körzeteire, valamint az ilyen minősítéssel nem rendelkező körzeteire vonatkozóan.
(2)
Miután Olaszország betegségtől mentes minősítéssel rendelkező körzeteiben található bizonyos megyékben 2007-ben kitört a sertések hólyagos betegsége, az említett tagállam intézkedéseket hozott az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelvvel (3) összhangban.
(3)
Emellett Olaszország felfüggesztette az olyan megyék betegségtől mentes minősítését, ahol valószínű a sertések hólyagos betegségének további terjedése. Olaszország megtiltotta a sertéseknek az említett megyékből Olaszország más körzeteibe vagy más tagállamokba történő elszállítását.
(4)
Az Olaszország által hozott intézkedések hatékonynak bizonyultak. Ezért indokolt a 2005/779/EK határozat módosítása annak biztosítása érdekében, hogy a betegségtől mentes minősítéssel rendelkező körzetben található megye betegségtől mentes minősítését felfüggeszthessék, hogy Olaszország az említett betegségnek bármely betegségtől mentes minősítéssel rendelkező körzetben való kitörésére gyorsan és átláthatóan reagálhasson. A felfüggesztés lehetőségét ezért időben korlátozni kell, és amennyiben a kockázat a megállapított időszak lejártát követően is fennáll, a 90/425/EGK irányelv 10. cikkének (4) bekezdésével összhangban döntést kell hozni.
(5)
A sertések gyűjtőállomásai gyakran a sertések hólyagos betegsége terjedésének legfőbb forrásai. Olaszország ennek megfelelően intézkedéseket hozott a sertések gyűjtőállomásokról való elszállítása ellenőrzésének javítása és az említett betegség lehetséges terjedésének megakadályozása céljából. A sertések gyűjtőállomásainak ellenőrzését célzó intézkedéseket különösen az elvégzendő vizsgálatok és mintavétel tekintetében ezért meg kell erősíteni.
(6)
A 2005/779/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/779/EK határozat a következőképpen módosul:
1.
A II. fejezet címe helyébe a következő szöveg lép:
„OLASZORSZÁG KÖRZETEINEK, MEGYÉINEK ÉS ÁLLOMÁNYAINAK A SERTÉSEK HÓLYAGOS BETEGSÉGÉTŐL VALÓ MENTESSÉG TEKINTETÉBEN TÖRTÉNŐ MINŐSÍTÉSE”
2.
A határozat a következő 3a. cikkel egészül ki:
„3a. cikk
A betegségtől mentes minősítéssel rendelkező megyék minősítésének felfüggesztése
(1) Olaszország biztosítja, hogy amennyiben a sertések hólyagos betegségétől mentes minősítéssel rendelkező körzetben található bármely megyében kitör a sertések hólyagos betegsége, haladéktalanul felfüggeszti a szóban forgó megye sertések hólyagos betegségétől mentes minősítését, kivéve ha a betegség eredetéről egyértelműen megállapítható, hogy másodlagos kitörés, valamint a 92/119/EGK irányelv 8. cikkével összhangban a kitöréssel kapcsolatban elvégzett járványügyi nyomozás bizonyította, hogy a betegség további terjedésének kockázata elhanyagolható.
(2) A 7., a 8. és a 9. cikkben előírt intézkedések az (1) bekezdésben említett megyére vonatkoznak.
(3) Olaszország újra betegségtől mentesnek nyilváníthatja az (1) bekezdésben említett megyét, amennyiben az alábbi feltételek teljesülnek:
a)
a megyében található valamennyi állományban 28-40 napos időközönként két alkalommal szerológiai vizsgálat céljából mintavételt hajtottak végre annyi sertésen, amennyi elegendő a sertések hólyagos betegsége 5 %-os előfordulási gyakoriságának 95 %-os konfidencia-intervallummal való kimutatására, és az eredmény negatív volt;
b)
a sertések hólyagos betegsége kitörésének helye körül a megyében létrehozott védő- és megfigyelési körzetekben alkalmazott intézkedéseket a 92/119/EGK irányelv II. mellékletének 7. pontja (3)-(4) bekezdésével, valamint 8. pontja (3) bekezdésének b) pontjával összhangban már nem alkalmazzák;
c)
a 92/119/EGK irányelv 8. cikkével összhangban a sertések hólyagos betegsége kitörésével kapcsolatban elvégzett járványügyi nyomozás nem bizonyította a betegség további terjedésének kockázatát.
(4) Olaszország haladéktalanul tájékoztatja a Bizottságot és a többi tagállamot az (1), (2) és (3) bekezdés szerint hozott intézkedésekről, és közzéteszi azokat. Az (1) bekezdésben említett felfüggesztés legfeljebb 6 hónapig tarthat.”
3.
A 5. cikk (3) bekezdésének helyébe a következő szöveg lép:
„(3) A sertések gyűjtőállomásain havonta mintavételt kell végrehajtani a következők tekintetében:
a)
szerológiai vizsgálat céljából annyi sertésen, amennyi elegendő a sertések hólyagos betegsége 5 %-os előfordulási gyakoriságának 95 %-os konfidencia-intervallummal való kimutatására;
b)
virológiai vizsgálat céljából bélsármintát kell venni minden karámból, amelyben sertéseket tartanak vagy tartottak.”
4.
A 6. cikk (4) bekezdésének helyébe a következő szöveg lép:
„(4) A sertések gyűjtőállomásain havonta mintavételt kell végrehajtani a következők tekintetében:
a)
szerológiai vizsgálat céljából annyi sertésen, amennyi elegendő a sertések hólyagos betegsége 5 %-os előfordulási gyakoriságának 95 %-os konfidencia-intervallummal való kimutatására;
b)
virológiai vizsgálat céljából bélsármintát kell venni minden karámból, amelyben sertéseket tartanak vagy tartottak.”
2. cikk
Ennek a határozatnak a tagállamok a címzettjei.
Kelt Brüsszelben, 2008. március 27-én.